Exqrch/javanese-Komodo-pixelgpt huggingface dataset:
Campuran kasebat dipunmasak dados krim transparan, lajeng diudek supados rata lan asrep
Wénter wujud pasta diolesaken kanthi mawarni-warni cara, kados ta dipun sikat nganggé astha utawi ngginakaken stensil, dipunseka nganggé driji, lajeng dipunremes
Wénter pasta kanggé bathik biyasanipun nanging dipunoles wonten setunggal sisih kemawon
Wénter bentuk pasta menika campuran saking bahan pawerni garing (ditumbuk dados bubuk) kalih campuran tlutuh kelèt ingkang sampun dipunèncèraken
Campuran tlutuh menika asipat kaku lan matesi jat pawerni supados boten kecampur kaliyan jat caér
Campuran tlutuh ingkang langkung kentel damel kain langkung kaku
Sakdèrèngipun dipun ginakaken campuran pawerni kedah dipunasrepaken rumiyin
Wonten ing proses pawernian, kain boten angsal dipunkom supados werni-werni sanès saged dipuncaosaken wonten ing bagéan sanès ingkang dipunpisahaken nganggé wénter pasta
Proses pawernian ingkang pungkasan inggih menika nyikat pawerni peteng wonten ing saperanganipun kain
Sasampunipun, kain dipunadhang supados lem saking wénter pasta ical
Kain ingkang saged dipunadhang boten nanging selembar, sedaya kain ingkang sampun dipunwerni saged dipunadhang sesarengan
Saben lembar kain ingkang dipunadhang dipunpisahaken nganggé koran lajeng dipungulung dados setunggal
Gulungan menika lajeng digulung malih kanthi dipunlapisi kertas, lan pucuk-pucukipun dipuntekuk lajeng dipuniket
Gulungan menika dipuntutupi nganggé kain tal lan dipungantung wonten nginggilipun dandang.
Kain dipunadhang sedayanipun sajroning kirang langkung setunggal jam
Kanggé kain ingkang langkung kandel, proses adhangipun langkung dangu
Sasampunipun, kain diwedalaken saking dandang lajeng dipungirahi ngantos resik ngangge toya asrep lan kedah dipunbilas makaping-kaping ngantos campuran pasta saèstu ical
Menawi kain sampun garing, kain dipunsetrika supados boten ketekuk
Sipat Pawerni Alami Bathik
Bahan pawerni alami bathik menika nggadhahi konsentrasi lan konsistensi werni ingkang boten inggil
Mila mekaten, radi awrat menawi badhé damel bathik ingkang rata werninipun
Sipat menika awon dibandhingaken kaliyan pawerni damelan/sintetis
Supados werni bathik saged awet, bahan-bahan menika kedah dipuntambahaken: Amargi pawerni alami gampil ical, mila ampun nggirahi bathik nganggé sabun deterjen
Kain bathik saénipun dipungirahi nganggé lerak supados werninipun mboten énggal luntur
Los mbako Los mbako inggih punika papan kanggé nggaringaken mbako ingkang racakipun dumunung ing Kabupatèn Klathèn, Jawa Tengah
Yasan punika dumados saking deling, kajeng, alang-alang, kaliyan ron tebu garing
Los mbako limrahipun tinemu ing pinggir utawi tengah-tengah sabin
Los mbako gadhah ukuran yasan ingkang panjang tur ageng mawi wujud griya panggung, mèh sami kados kandhang peternakan ayam
Yasan punika kadamel saking deling kaliyan kajeng mawi payon saking ron alang-alang punapa déné ron tebu garing
Ancas yasan punika kanggé nggaringaken mbako sasampunipun dipun èpèk saking kebon
Sasampunipun garing, mbakonipun dipun kintunaken dhumateng pabrik mbako saperlu kaolahi dados rokok
Prodhuksi mbako ing Klathèn sampun wonten wiwit jaman Walandi ngantos sapunika kanthi kuwalitas ingkang saé
Saking kasuwuripun kuwalitas mbakonipun, mbako punika dipun wastani mbako Vorstenlanden ingkang kathah pinilih dados rokok srutu kaliyan rokok kelas satunggal
Nanging, ing sakawit srutu Vorstenlanden namung dipun séda dhumateng tiyang-tiyang ingkang kagungan kathah bandha
Ing sapréné, srutunipun gampil kapanggih ing padésan Klathèn
Yasan punika naté kondhang ing jagad média sosial amergi wujudipun ingkang mligi
Kathah tiyang ingkang kapéngin swafoto ing cerak los mbako punika
Kajawi punika, Netflix Indonésia naté syuting ing los mbako kanggé filem "Gadis Kretek" ingkang kaparagakaken déning Dian Sastrowardoyo.
Blangkon Ngayogyakarta Blangkon Ngayogyakarta inggih punika minangka tilaran leluhur ingkang dipun rasuk wonten mustaka, Blangkon minangka tutup utawi iket mustaka tiyang kakung saking tradhisi busana Jawi
Limrahipun kadamel saking kain polos ingkang dipun rajut utawi nganggé corak rerenggan (bathik)
Caranipun kain dipun lempit, dipun gangsuli, lan dipun jait supados ketingal kados topi ingkang saged langsung dipun anggé
Blangkon Ngayogyakarta limrahipun gadhah pola Kumitir, Sidamukti, Asih Winarna, Wahyu Tumurun, Sekar Jagad, Gadhung Mlathi, Modhang, malah ugi Cèlèng Kewengèn
Motif puniki nggambaraken tiyang ingkang tansah ngupayakaken gesang
Blangkon Ngayogyakarta kadamel nganggé lempitan kain ingkang kathah
Blangkon gagrag Ngayogyakarta taksih dipun asilaken, sesarengan kalihan "desain" kas lan sedaya simbul, makna lan pangaji ingkang wonten ing ngriku
Wonten ingkang mastani blangkon minangka bauran budaya Hindhu sarta Islam
Pedagang Gujarat keturunan Arab ingkang ngrasuk agami Islam mlebet ing Indhonésia
Asring nganggé sorban, kain panjang ingkang dipun blebet wonten ing mustaka minangka iket
Lajeng marahi tiyang Jawi rikala puniku kanggé migunakaken kain iket ing mustaka
Blangkon asalipun saking tembung "blangko" ingkang tegesipun cumawis dipun anggé
Ing jaman rumiyin, blangkon punika wujudipun boten bunder, nanging kados iket mustaka kanthi cara pangiket ingkang jlimet
Nut lampahing jaman, sampun wonten "inovasi" damel iket mustaka cumawis ingkang dipun wastani blangkon
Blangkon awujud kain pesagi panjang ukuran 105 cm x 105 cm
Kain puniki dipun lempit sepalih dados segitiga lajeng dipun wungkus ing mustaka
Sujarahipun dipun wiwiti rikala Kasultanan Mataram kapérang dados kalih perangan inggih punika Kasultanan Ngayogyakarta lan Kasunanan Surakarta
Ing taun 1755 ing Jatisari, kekalihipun inggih Sultan Hamengkubuwana I lan Sunan Pakubuwana III, ingkang paman sarta kaponakan, damel pasarujukan kanggé ngrembakakaké budaya ingkang anggadhahi ciri piyambak minangka tenger miyos saking kalih keraton ingkang bènten
Ngayogyakarta bakal nuruti cengkorongan miterat tradhisi Mataram déné Surakarta bakal mbentuk ciri énggal ingkang taksih adhedhasar kabudayan lami
Pramila bèntenipun boten naming wujud blangkon lan cara rasukanipun, nanging ugi wonten ing limban bathik, ringggit, kalihan beksan
Sekawan Téyori Mila Bikanipun Blangkon
Paling boten wontensekawan cariyos bab asal-usul blangkon, kalebet sinten ingkang sepisanan ingkang damel
Aji Saka Cariyos kang kapisan nyebutaken paraga Aji Saka, panguwasa Tanah Jawi, ingkang naté damel blangkon puniki
Miterat ing legendha Aji Saka kasil ngawonaken Prabu Dewata Cengkar, panguwasa raksasa Tanah Jawi
Aji Saka ngalahaken lawanipun kanthi nggelar tutup mustaka ngantos nutupi satanah Jawi
Nanging, cariyos kasebat boten nyariyosaken kanthi cetha ukuran, wiyar, lan jinis tutup mustaka
Ki Ageng Giring Dipun cariyosaken yèn sujarah wontenipun blangkon diprakarsani déning Ki Ageng Giring ingkang minangka sesepuh kulawarga Karaton Mataram.
Ing jaman rumiyin para panyebar agami Islam ingkang mlebet ing Tanah Jawi gadhah rikma ingkang panjang
Tiyang-tiyang sami rikuh magas rikmanipun amargi nganggep rikma puniku peparingipun Gusti, mila panjenenganipun bakal nulak kekuwatan yèn dipun pagas
Déné ing budaya Jawi boten wonten tiyang jaler ingkang rikmanipun panjang
Pramila Ki Ageng Giring nggagas kanggé nutupi rikmanipun mawi iket
Nut lampahing jaman, iket puniki ugi gantos aran dados blangkon
Sudhagar saking Gujarat Wonten ugi téyori yen pakulinan nganggé blangkon asalipun saking bauran utawi campuran budaya Hindhu kalawan Islam déning tiyang Jawi
Sudhagar Gujarat asring mbungkus mustaka kanthi kain ingkang wiyar lan panjang (sorban)
Baya Ékonomi Cariyos sanès yèn wiwitanipun blangkon miyos amargi baya ékonomi
Ing jaman kina, kain dados barang langka utawi awrat dipun panggihi
Pana kawontenan makaten, para pangrèh praja kraton paring dhawuh marang para seniman supados damel blangkon utawi ikat mustaka
Blangkon puniku kathah jinisipun ing antawisipun wonten kalih jinis blangkon ingkang cekap tinepung ing bebrayan, inggih punika blangkon Surakarta kalihan Blangkon Ngayogyakarta, bèntenipun ingkang saged katingal wonten mondholan satunggaling punuk wonten sisih wingking utawi geger
Wontenipun mondholan wonten ing blangkon punika amargi adatipun bebrayan Jawi nalika semanten anggadhahi rikma ingkang panjang, satemah mondholan wonten ing wingkingipun blangkon punika dipun ginakaken kanggé gangsuli rikma
Sanadyan sampun boten dipun anggé saben dinten, blangkon taksih asring pinanggihi ing upacara manténan adat Jawi utawi pèngetan dinten Kartini ing pawiyatan
Bèntenipun blangkon Surakarta kalihan blangkon Ngayogyakarta wonten ing mondholan ing wingking blangkon
Blangkon Surakarta katingal warata (trèpès), déné blangkon Ngayogyakarta anggadhahii bendholan ing wingking blangkon kados tigan
Mondholan ing wingking ugi dipun gayutaken kalih filosofi tiyang Jawi ingkang lantip nyimpen wewadi, boten remen mbikak awonipun tiyang sanès utawi awakipun piyambak, supados tansah ngatos-atos nanging boten ateges omong-omongan, nanging minangka bukti budi pakerti luhuripun tiyang Jawi.
Wayang Topèng Padhalangan Wayang Topèng Padhalangan inggih punika drama beksan topèng ingkang dipun wiwiti kaliyan dipun lakonaken déning para dhalang saking Ngayogyakarta
Beksan punika tumurun saking beksan topèng Panji ingkang sampun wonten wiwit warsa 1850-an ingkang ing tembé bakal ingaran Ringgit Topèng Padhalangan
Beksan punika dipun wiwiti sasampunipun para dhalang saking Ngayogyakarta mriksani ringgit topèng ing Klathèn
Sawenèh dhalang saking Ngayogyakarta taksih sadhèrèkan kaliyan dhalang-dhalang ing Klathèn, mila dhalang-dhalang punika ajeg gentènan anggènipun mriksani sarta nyinaoni pagelaranipun nalika kulawarga dhalang gadhah damel kados déné sunatan, slametan, kaliyan mantènan
Mila saking punika, dhalang-dhalang Ngayogyakarta gadhah idé ngripta Ringgit Topèng Padhalangan nganggé gagrag Ngayogyakarta
Ngantos warsa 1970-an, ringgit topèng ingkang dumados saking pinten-pinten dhalang punika asring kagelar nalika wonten dhalang gadhah damel ing tlatah Gunungkidul, Bantul, Sléman, Kulon Praga, kaliyan Kitha Ngayogyakarta
Bab punika ugi ingkang njalari tangganipun dhalang nggandrungi kagunan punika sabab masarakat ing padésan nganggep dhalang minangka tokoh masarakat
Ringgit Topèng Padhalangan boten manut pranatan ringgit tiyang saking Kraton Ngayogyakarta
Bab punika ingkang marakaken kagunan punika ngrembaka kaliyan gadhah ciri khasipun piyambak jumbuh kaliyan papénginanipun para dhalang
Sinaosa boten manut pranataning kraton, Ringgit Topèng Padhalangan pikantuk kawigatosaning para priyantun, salah satunggalipun Ki Hadjar Dewantara ingkang nanggap Ringgit Topèng Padhalangan pimpinanipun Ki Gandasana mawi lakon Kudha Narawangsa nalika 1923
Kala punika kathah dhalang ingkang saged mbeksa kaliyan mulang kaprigelanipun dhumateng larénipun supados saged nglajengaken dados pambeksa ing Ringgit Topèng Padhalangan kaliyan dhalang ing Ringgit Kulit Purwa
Nanging, sapunika Ringgit Topèng Padhalangan arang kagelar jalaran éwah gingsiring jaman
Sapréné masarakat sampun kagungan TV kaliyan "smartphone" kanggé panglipuripun
Topèng-topèng ingkang sapunika arang kaanggé dados kolèksi pribadi para dhalang.
Jamasan Pusaka Suralaya Jamasan Pusaka Suralaya inggih punika upacara adat ngumbah pusaka awujud tumbak kaliyan songsong ingkang katindakaken ing Dhusun Kecémé, Kalurahan Gerbasari, Kapanéwon Samigaluh, Kabupatèn Kulon Praga nalika tanggal 1 wulan Sura manut pananggalan Jawi
Pusaka punika cacah kalih ingkang dumados saking Tumbak Kyai Manggala Murti kaliyan Songsong Kyai Manggala Déwa ingkang kekalihipun tilaraning leluhur saking Kraton Ngayogyakarta
Ancas kawontenaken Jamasan Pusaka Suralaya inggih punika supados bebrayan ing Suralaya pikantuk kawilujengan kaliyan tinebih saking sambikala, saha utaminipun kagem wujud sukur dhumateng Gusti ingkang Maha Kuwaos
Ing jaman Kasultanan Mataram, wayahipun Hanyakrawati, Radèn Mas Rangsang pikantuk wangsit kagem nindakaken semèdi wonten ing Kaéndran, pucuk Suralaya
Nalika semèdi, panjenenganipun pikantuk wangsit malih manawi panjenenganipun bakal nguwasani sakathahing tanah Jawi
Ing tembé, panjenenganipun jumeneng nata minangka Ratu Mataram kanthi sesebatan Sultan Agung Hanyakrakusuma
Sumerep menawi pratapan Kaéndran naté dados papan semèdining ratu saking Mataram, bebrayan ing Dhusun Kecémé ngadani slametan tuwin tirakatan nalika 1 Sura supados pikantuk kawilujengan kaliyan tinebih saking sambikala, saha utaminipun kagem wujud sukur dhumateng Gusti ingkang Maha Kuwaos
Kajawi punika, acara punika minangka pèngetan lelabuhaning Sultan Agung nalika manggèn ing saubenging Suralaya
Kanthi wonten gegayutanipun kaliyan Kasultanan Mataram, Kraton Ngayogyakarta–minangka salah satunggal panerusing Mataram–Hamengkubuwana IX peparing pusaka Tumbak Kyai Manggala Murti kaliyan Songsong Kyai Manggala Déwa dhumateng Dhusun Kecémé nalika warsa 1986 ingkang ancasipun kagem tetulak bebaya ing Suralaya
Acara slametan tuwin tirakatan nalika 1 Sura lajeng kawewahan acara kagem njamasi kalih pusaka
Sadèrèngipun kaleksanakaken Jamasan Pusaka Suralaya, pinten-pinten dinten sadèrèngipun, para warga reresik lingkungan Dhusun Kecémé, Sendhang Kawidodarèn, kaliyan Gedhong Pusaka
Nalika malem 1 Sura, warga cacah 40 ngawontenaken slametan wonten ing Gedhong Pusaka ingkang dipun pimpin déning modin désa
Ubarampé ingkang dipun anggé ing slametan punika dumados saking tumpeng, sekul golong, ingkung, lentho, osèngan, srundèng, janganan, kaliyan jejenangan
Juru kunci Gedhong Pusaka lajeng ngandharaken kajatipun amrih kagiyatan anggènipun njamasi pusaka bénjing boten wonten alangan satunggal punapa
Sasampunipun slametan, para warga sami nindakaken tirakatan dumugi wanci énjing
Nalika wanci énjing, juru kunci, bregada, kaliyan dhomas ngarak kalih pusakanipun saking griyanipun Kepala Dhusun Kecémé dumugi Sendhang Kawidodarèn, lajeng mandheg ing Reca Punakawan saperlu nindakaken pasrah panampi antawising Pak Camat kaliyan juru kunci (abdi dalem saking kraton)
Arak-arakan punika kairingan sajèn gunungan wulu-wetu ingkang dumados saking jejanganan kaliyan woh-wohan saking Désa Gerbasari
Sawetawis punika, kagunan Jathilan ugi ngiringi kirabipun, lajeng sedaya kémawon tindak dhumateng Sendhang Kawidodarèn
Ing pinggir sendhang, tumbakipun dipun bikak wrangkanipun (panutup) dalah kapayungan kaliyan Songsong Kyai Manggala Déwa
Dupa Hio dipun bakar ngantos ambetipun sumebar ing sendhang ingkang dipun pitadosi kagem nulak kawontenan ingkang ngganggu kalancaran upacara
Juru kunci saking Gedhong Pusaka miwiti jamasan kanthi cara ngolèsi wilah tumbak mawi jeruk nipis, lajeng dipun gebyur kaliyan toya sendhang ingkang cinampur kembang setaman
Panjamasanipun dipun ambali malih déning Kepala Désa kaliyan Kepala Camat
Sasampunipun jamasan, wilah tumbak kaliyan cekelanipun dipun lap mawi kain mori
Lajeng kekalih pusaka wau–tumbak kaliyan songsongipun–kaolèsi minyak cendhana saha tumbakipun dipun tutupi mawi wrangkanipun ing Gedhong Pusaka
Ing pungkasanipun, Tumbak Kyai Manggala Murti kaliyan Songsong Kyai Manggala Déwa sinimpen ing griyanipun Kepala Dhusun Kecémé.
Toya tilas jamasan ing sendhang dipun pitadosi gadhah kasiat, pramila para warga sami kruyukan nalika mendhet toyanipun
Kasiatipun dipun pitadosi saged nambani lelara punapa kémawon
Kajawi punika, para warga ugi sami kruyukan mendhet sajèn gunungan wulu-wetu ingkang dipun andum
Bab punika dipun pitadosi bakal pikantuk berkat saking Gusti.
Rinding Gumbeng Rinding Gumbeng inggih punika pirantos musik tradhisional ingkang asalipun saking Kabupatèn Gunungkidul, Daérah Istiméwa Ngayogyakarta
Rinding punika anggènipun ngungelaken sarana kapèpètaken ing lathi, kapadalaken ing waja, lajeng katarik-tarik ngagem tangsul, wondéné Gumbeng punika anggènipun ngungelaken sarana kathuthuk
Rinding Gumbeng namung kamainaken nalika mangsa panèn kémawon
Rinding punika kadamel saking sawilah deling mawi panjang 25 sèntimèter kaliyan kandel 2 milimèter
Ing sawilah punika dipun bolongi bagéan tengahipun kados dom mawi panjang 20 sèntimèter
Ing pucuking deling kaparingan tangsul kagem narik ing sisih sanèsipun minangka cekelan
Cara ngungelaken sarana kapèpètaken ing lathi, kapadalaken ing waja, lajeng katarik-tarik ngagem tangsul
Wujud ingkang mèmper dom ing bagéan tengah bakal kedher kaliyan ngasilaken ungel lumantar swantun ingkang medal saking krongkongan
Wondéné Gumbeng kadamel saking deling wutuh ingkang dipun bolongi sawetawis bolongan
Pirantos punika namung kamainaken nalika mangsa panèn kémawon dalah upacara ruwahan
Juru main Rinding Gumbeng cacahipun 4–5 tiyang, kadhangkala ugi wonten ingkang nembang supados regeng anggènipun main
Bebrayan ing Kapanéwon Ngawèn, Gunungkidul mitadosi menawi Déwi Sri badhé rawuh tur kalipur mirengaken musikipun, sarta mbekta kasuburan kaliyan asil panèn ingkang kathah dhumateng sabinipun.
Lurik Ngayogyakarta Lurik menika nama kain ingkang asalipun saking daerah Jawa, mliginipun ing Yogyakarta
Tembung lurik piyambak saking basa Jawa, lorèk, ingkang tegesipun garis-garis
Lorèk menika nglambangaken sipat prasaja
Sayektosipun kain lurik naming nggadhahi setunggal motif – garis-garis, saé sacara vertikal menapa déné horizontal, werninipun macem-macem nanging wonten ugi ingkang polosan kemawon
Wonten ing Solo lan Yogyakarta dipunsebat amanan wareg
Tenun lurik kinten-kinten sampun wonten wiwit 3.000 taun kepengker
Kain tenun lurik sampun misuwur ing kalangan masarakat jaman Kraton Majapait
Babagan menika saged dipuntingali wonteng ing cariyos Ringgit Beber ingkang nyariosaken satunggiling satriya ingkang nglamar putri raja nganggé alat tenun gendong mingka susuk tukonipun
Kain lurik nggadhahi tigang corak baken, inggih menika lajur (garis-garis panjang setunggal arah kaliyan seratipun kain), pakan malang (nggadhahi garis langkung wiyar), lan cacahan (corak alit-alit)
Kala semanten, kain corak lurik menika awujud selendang kanggé kemben utawi nggendong
Corakipun naming samadya, awujud garis-garis werni pethak lan cemeng utawi campuran kekalihipun
Tiyang nenun lurik menika digambaraken wonten ing relief Candi Barabudhur
Salajengipun kain lurik dipundadosaken bahan surjan lan beskap kanggé tiyang kakung, menawi tiyang estri kain lurik menika dados bahan damel sinjang, kebaya, kemben, selendang, lan stagen
Langkung-langkung kathah tiyang ingkang ndadosaken lurik menika rasukan padintenan
Werni kain lurik umumipun peteng, kados ta cemeng, ijem sepuh, coklat sepuh, kuning sepuh, biru sepuh, abrit sepuh, lan sapiturutipun
Kain lurik menika ageng sanget filosofinipun lan boten saged dipunuwalaken saking kapitadosan lan kawontenanipun wonten ing rupi-rupi upacanten adat
Lurik nggadhahi corak ingkang dipunanggep sakral lan dados sumbering wejangan, pitedah, saha pangajeng-ajeng
Salah satunggiling conto inggih menika lurik gedog madu – biyasanipun dipunginakaken ing upacanten adat "mitoni" utawi "siraman"
Corak lasem biyasanipun dipunginakaken kanggé busananipun penganten rikala semanten
Lurik ing Wekdal Samangke
Sakmenika lurik sampun dipunproduksi nganggé alat tenun (ATBM)
Alat menika langkung moderen lan saged ngasilaken kain lurik ingkang langkung panjang lan wiyar saha langkung cepet
Langkung malih, sakmenika lurik kajawi dados motif rasukan, sampun ugi dipunginakaken kanggé pelengkap busana, interior, dompet, tas, sandal, topi, sarung bantal, taplak meja, lan sapanunggalanipun
Salah setunggal sentra kain lurik ingkang misuwur inggih menika wonten ing Klathèn, Jawa Tengah, naminipun lurik Prasojo Klaten
Ewadéné ing Yogyakarta sentra kain lurikipun inggih menika Tenun Sutera Alam Tugu Mas
Kain lurik ing mriki kadamel saking benang sutera
Begawan Darmajati Begawan Darmajati pandhita ing Pertapan Lemah Putih
Tokoh iki mung tinemu ing lakon Prabu Tuguwasesa
Kacarita Prabu Duryudana kang kalah perange mungsuh Prabu Tuguwasesa, kasil entuk bebantu kadange ipe, yaiku Prabu Baladewa
Ana ing dalan prapatan, Prabu Duryudana lan Prabu Baladewa ketemu Prabu Tuguwasesa kang didherekake Patih Yudana lan Pandhita Durna
Prabu Tuguwasesa ngendika marang Prabu Duryudana, yen wiwit dina iki Ngastina dadi kukubane Gilingwesi
Prabu Baladewa muring midhanget ngendikane Prabu Tuguwasesa
Nuli nantang perang, makili Prabu Duryudana
Yen Baladewa menang perange, panguwasa Ngastina bali ing tangane Duryudana, lan Gilingwesi dadi jajahane Ngastina
Prabu Tuguwasesa ngina Prabu Baladewa, ing atase kadang tuwa kok seneng dadi bature adhine ipe, terus melik diganjar apa? Prabu Baladewa saya muring, sigra nrajang Prabu Tuguwasesa, dadi tarung rame
Prabu Baladewa kuwalahan, banjur ngetokake Senjata Nenggala
Dumadakan Raden Antawasesa jumedhul, nyandhak bedhoring Nenggala karo nebak dhadhane Prabu Baladewa
Prabu Baladewa njungkel, ora eling
Katungka praptane Prabu Kresna, Raden Gathutkaca, Raden Abimanyu, Begawan Darmajati, lan Puthut Panjangjiwa
Puthut Panjangjiwa kang dadi jagone Prabu Kresna banjur diedu nandhingi Prabu Tuguwasesa
Sadurunge tandhing yuda, Puthut Panjangjiwa ngucap, "Mila sampun satrepe yen Prabu Duryudana niku dilengserake saking dhampare, awit rumiyin saged dadi ratu ing Ngastina amargi kanthi cara licik
Nyingkiraken para Pandhawa kanthi cara dipunobong wonten ing Bale Sigala-gala
Senadyan para Pandhawa wilujeng lan mboten males ukum, nanging ukum karma tetep lumampah
Sakmenika gilirane Prabu Duryudana kedah ngrasakake ditundhung saka prajane." Prabu Duryudana kaya disembret pasuryane
Dheweke mung tumungkul ngampet wirang (isin kang kaweruhan ing akeh)
Puthut Panjangjiwa banjur tandhing yuda mungsuh Prabu Tuguwasesa
Nanging wasanane Puthut Panjangjiwa kena dicandhak mungsuhe, banjur dibanting ing watu gajah
Ilang sipating Puthut Panjangjiwa, badhar dadi Raden Janaka
Begawan Darmajati banjur maju nyaketi ratu gagah gedhe dhuwur iku
Prabu Tuguwasesa nantang perang tandhing
Nanging Begawan Darmajati ora nglanggati, "Ora kabeh prakara iku kudu dirampungake kanthi gontok-gontokan," Rampung pangandikane, Begawan Darmajati banjur nglukari (nguculi) agemane, satemah katon wujud asline, yaiku Prabu Puntadewa
Prabu Tuguwasesa semono uga
Bareng lukar busana keprabon, katon wujud asline, yaiku Raden Werkudara
Ora adoh saka papan kono, Raden Gathutkaca lagi tandhing yuda mungsuh Raden Antawasesa.
Kerapan Sapi Brujul Kerapan Sapi Brujul inggih punika kerapan lembu ingkang katindakaken wonten ing sabin ingkang kaelepan toya
Acara punika dumunung ing Kabupatèn Prabalingga nalika badhé tanem pantun
Bèntenipun kaliyan kerapan lembu Madura inggih punika menawi lembu saking Madura lembu kalantih, wondéné lembu saking Prabalingga namung lembu ingon-ingonan utawi kanggé mluku sabin
Lembu ing Kerapan Sapi Brujul anggadhahi pawakan ingkang longgor utawi ageng
Kawit 2019, Kerapan Sapi Brujul resmi kaakeni déning Pamaréntah Républik Indonésia minangka salah satunggaling Warisan Budaya Sanès Barang salebeting bab kawruh kaliyan padatan babagan alam kaliyan jagat rat
Kerapan Sapi Brujul dipun wiwiti nalika kadang tani bosen anggènipun mluku ing sabin
Ing sakawit, kerapan kagelar tanpa bebingah, nanging kerapanipun regeng tur dados kawigatosaning bebrayan
Sapréné, Kerapan Sapi Brujul sampun wonten lumba-lumba kaliyan fèstivalipun
Sadèrèngipun kerapan, lembu kerapan dipun sukani jamu kaliyan puluhan wiji tigan rumiyin amrih rosa anggènipun mlajeng
Ugi dipun pijeti awak saha sukunipun saperlu ngendhokaken ototipun lembu
Ing acara punika, sapasang lembu mlajeng ing lintasan 100-an mèter mawi amba sabin 50-an mèter
Ancas kawontenaken tradhisi punika kagem sarana silaturahmi antawising kadang tani, paguyuban, kaliyan pamaréntah
Kajawi punika, sabin ingkang kaliwatan lembu inggih dados gembur.
Sadranan Alas Wonosadi Sadranan Alas Wonosadi (Hanacaraka: ꦱꦢꦿꦤ꧀ꦤꦤ꧀ꦲꦭꦱ꧀ꦮꦤꦱꦢꦶ) upacara adat ingkang katindakakên wontên ing Alas Wonosadi, Padhukuhan Durèn, Kalurahan Bèji, Kapanéwon Ngawèn, Kabupaten Gunungkidul, Daerah Istimewa Yogyakarta
Adicara mênika katindakakên sarêng kalihan rasulan, upacara mboyong Dewi Sri utawi panèn, mitoni utawi tingkêban, saha ruwatan
Rêrangkèning sadranan menika katindakaken dening warga masarakat padhukuhan Duren kanthi ancas manengku sukur ing ngarsaning Gusti saha ngrumakêtakên sêsambungan ing antawisipun warga masarakat
Wontên satunggaling ukara ingkang dipunugêmi déning warga masarakat padukuhan Durèn dumugi samênika, “"sing paring urip, sapa sing ngurip-uripi, la napa sambékalaning urip".” Wondéné, bab mênika jumbuh kalihan titahing lêluhur ajêjuluk Mbah Onggoloco ingkang samênika taksih dipunugêmi warga masarakat bilih Alas Wonosadi mênika wingit saha sakral